Валерий Брюсов
Асархадон
Асирийски надпис

Превод от руски: Петър Велчев, 2008

chitanka.info

Асархадон[0]

Аз вожд съм на царе и цар — Асархадон[1].

Царе, владетели, говоря вам: плачете!

Едва поех властта, въстана град Сидон.

Но аз сразих Сидон[2] и сринах домовете.

В Египет мойта реч звуча като закон,

в очите ми Елам[3] съдбата си прочете,

от кости вражески сградих си мощен трон.

Царе, владетели, говоря вам: плачете!

Кой ще ме превиши? С какво да се сравня?

С човешките дела, по-бледи от съня,

с най-дръзките мечти — за юноши забава?

Изчерпах те докрай, безкрайна земна слава

И величав стоя сред своя небосклон,

аз, вождът на царе и цар Асархадон.

1897

[0] За това стихотворение Леонид Гросман пише, че е „превъзходен образец“ на сонетното изкуство, в който „асирийският надпис е изразен с отчетливостта на клинопис и сякаш съхранява тежестта на каменните надгробни плочи.“ (Л. Гроссман. Собрание сочинений в пяти томах, том IV. Москва, 1928, с.345.) ↑

[1] Асархадон — асирийски цар (680–669 г. пр.н.е.). Запазен е изсечен върху скала надпис за неговите победи. ↑

[2] Сидон — древен финикийски град, разрушен от Асархадон. ↑

[3] Елам — древна държава на югоизток от Асирия. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.